Sænska samfélagsmiðlastjarnan Felix „ PewDiePie “ Kjellberg ætlar að taka hlé á samfélagsmiðlum á næsta ári . Hann segist vera úrvinda og hann viti ekki á þessari stundu hversu langt leyfið verður en hann muni láta fylgjendur sína vita þegar þar að kemur . Þetta kemur fram í nýjasta myndskeiði hans á YouTube en alls er hann með 102 milljónir fylgjenda þar og skipar þar fyrsta sætið . Felix er þrítugur að aldri og er frá Gautaborg . Myndskeið hans þar sem hann spilar tölvuleiki hafa notið gríðarlegra vinsælda og hefur verið sú stjarna á YouTube sem er með flesta fylgjendur frá árinu 2013 . Til að mynda hafa yfir tíu milljónir fylgst með honum spila Minecraft á YouTube . Tímaritið Forbes mat auðævi hans á 15 milljónir Bandaríkjadala í fyrra , sem svarar til rúmlega 1,8 milljarða króna . Kjellberg býr í Brighton í Bretlandi og kvæntist unnustu sinni Marzia Bisognin fyrr á árinu að því er segir í frétt norska ríkisútvarpsins . Árið 2017 var ekki eins gott ár fyrir Kjellberg og 2019 því það ár missti hann samning við Disney eftir að hafa verið sakaður um gyðingahatur .